Toliau stengiamasi gerinti teisingumo sistemos skaitmenizaciją, be kita ko, COVID-19 pandemijos sąlygomis. Civilinėms ir administracinėms byloms Vokietijoje taikomos visapusiškos procesinės naudojimosi skaitmeninėmis priemonėmis taisyklės. Vis dėlto pagrindinio bylos nagrinėjimo baudžiamosiose bylose srityje jos išplėtotos mažiau, ypač kalbant apie galimybę rengti žodinį bylos nagrinėjimą naudojantis nuotoliniu ryšiu su kaltinamuoju. Teismams ir prokuratūroms skirtos elektroninių ryšių priemonės įgyvendintos visapusiškai. Skaitmeniniai civilinių ir administracinių bylų inicijavimo ir sekimo sprendimai išplėtoti gerai, tačiau praktiškai baudžiamųjų bylų srityje jie išplėtoti mažiau. Federacinių žemių lygmeniu įgyvendinant tris projektus, pagal kuriuos pradedami naudoti elektroniniai failai, siekiant bendrojo tikslo iki 2026 m. visiškai pereiti prie elektroninių failų, daroma pažanga. Bendradarbiaudama su federacinėmis žemėmis ir federaliniais teismais, Federalinė Vyriausybė rengia įvairius kitus skaitmenizacijos projektus, pagal kuriuos, be kita ko, kuriama bendra visiems teismams skirta vaizdo konferencijų platforma ir IT taikomoji programa, kuria naudodamiesi gyventojai, teikdami ieškinius teismams, galėtų gauti pagalbą. Vyriausybė ir suinteresuotieji subjektai praneša, kad per COVID-19 pandemiją naudojantis civilinio proceso kodekse nurodytomis skaitmeninių teismo posėdžių galimybėmis buvo lengviau užtikrinti teismų veiklos tęstinumą.

Svarstoma galimybė pakeisti teisingumo ministrų įgaliojimus atskirose bylose duoti prokuratūrai nurodymus. 2021 m. sausio mėn. konsultacijoms su federacinėmis žemėmis ir suinteresuotaisiais subjektais buvo pateiktas pasiūlymo projektas, kuriuo siekiama iš dalies pakeisti nurodymų davimo prokuratūrai atskirose bylose sistemą, apie kurią buvo diskutuojama pastaraisiais metais. Šiuo pasiūlymu, be kita ko, atsižvelgiama į Europos Sąjungos Teisingumo Teismo praktiką dėl Europos arešto orderio taikymo. Pasiūlymu būtų kodifikuota pareiga laikytis teisėtumo principo ir nustatytas reikalavimas, kad nurodymus atskirose bylose būtų privaloma pagrįsti ir pateikti raštu. Šios numatytos apsaugos priemonės derėtų su Europos Tarybos rekomendacijomis. Be to, šiuo pasiūlymu būtų panaikinta galimybė duoti nurodymus atskirose bylose ES teisminio bendradarbiavimo baudžiamosiose bylose srityje, o kitose srityse ji išliktų. Nors pasiūlytas apsaugos priemones suinteresuotieji subjektai apskritai įvertino palankiai, nuomonės dėl pastarojo pasiūlymo elemento išsiskyrė. Kai kurių federacinių žemių ir suinteresuotųjų subjektų nuomone, dabartinę nurodymų davimo sistemą reikia palikti, kad būtų galima laikytis konstitucinio demokratijos principo ir kartu užtikrinti prokuratūros atskaitomybę. Kiti suinteresuotieji subjektai mano, kad įgaliojimą duoti nurodymus atskirose bylose reikėtų visiškai panaikinti ir kad pasiūlymu būtų dirbtinai atskirtos nacionalinės ir su ES teisminiu bendradarbiavimu susijusios bylos. Dabar Vyriausybė nagrinėja per konsultacijas gautus atsakymus, kad galėtų nuspręsti, ar dėl pasiūlymo reikia imtis tolesnių veiksmų ir kokių veiksmų imtis.

Strategiškai reaguojant į korupcijos prevenciją, įvyko dar daugiau teigiamų pokyčių, papildančių jau esamą kovos su korupcija sistemą. Vokietija modernizuoja savo strateginę sistemą, skirtą korupcijos prevencijai federalinėje administracijoje. Nauju įstatymu iki 2022 m. sausio mėn. bus įsteigtas lobistų registras, tačiau jame nenumatyta registruoti lobistų poveikio teisės aktams. Tebėra trūkumų, susijusių su antraeilės Parlamento narių veiklos reguliavimu ir taisyklėmis dėl turto deklaravimo, nors kai kurie patobulinimai šiuo metu įgyvendinami. Politinių partijų finansavimo taisyklėse esama teisinių spragų, taip pat susijusių su parama, ir manoma, kad viršutinės aukų ribos yra per aukštos. Labai sumažėjo finansinė korupcijos žala ir mažėjo klasikinis kyšininkavimas grynaisiais. Pasitaiko vis daugiau kitokio, nepiniginio kyšininkavimo, pvz., aprūpinant nemokamais bilietais į renginius ir darant galimai nederamą poveikį verslui bei politikai per privačias vakarienes. Vokietija pirmauja pasaulyje traukdama baudžiamojon atsakomybėn užsienyje kyšininkaujančius asmenis, bet trūksta teisinių nuostatų dėl įmonių baudžiamosios atsakomybės.

Padidėjo susirūpinimas dėl fizinio žurnalistų saugumo, ypač rengiant pranešimus apie protestus. Nors žurnalistų apsaugos sistema veikia, suinteresuotieji subjektai praneša apie padidėjusią agresiją apie protestus pranešančių žurnalistų ir žiniasklaidos darbuotojų atžvilgiu. Ypač per protestus, susijusius su COVID-19 pandemija, ne kartą pranešta apie smurtą žurnalistų atžvilgiu. Iki 2020 m. gruodžio mėn. policijos statistikoje užregistruota, kad per šiuos metus įvyko 252 incidentai žiniasklaidos atstovų atžvilgiu (palyginti su 104 atvejais 2019 m. ir 93 atvejais 2018 m.). Šie 252 incidentai apėmė 29 grasinimo atvejus ir 30 smurtinių nusikaltimų, iš kurių 22 priskirti kūno sužalojimams. Nuo 2020 m. spalio mėn. Europos Tarybos žurnalistikos apsaugos ir žurnalistų saugumo platformoje buvo pateiktas vienas su Vokietija susijęs perspėjimas dėl agresijos žurnalistų atžvilgiu atvejų per demonstraciją. Žurnalistų asociacijos ir sąjungos atkreipia dėmesį į tai, kad policija per protestus nepakankamai saugojo ir rėmė žurnalistus. Vokietijos spaudos taryba ragina užtikrinti geresnę spaudos laisvės apsaugą ir pasiūlė atnaujinti esamus žiniasklaidos ir policijos elgesio principus. Federacinės žemės šiuo metu vertina šio elgesio principų atnaujinimo galimybes. Be to, kai kurios federacinės žemės ėmėsi priemonių gerinti žurnalistų ir policijos santykius. 2021 m. balandžio mėn. žurnalistų asociacijos paskelbė žiniasklaidos įstaigoms skirtą elgesio kodeksą, kuriame leidėjai raginami įsipareigoti imtis įvairių priemonių, siekiant apsaugoti žurnalistus nuo smurto ir grasinimų. Su žurnalisto profesija, standartais ir apsauga susijęs Žiniasklaidos pliuralizmo observatorijos 2021 m. ataskaitos rodiklis rodo nedidelę riziką, bet atitinkamas su fiziniu žurnalistų saugumu susijęs rodiklis rodo didelę riziką.

Taikomos priemonės, kuriomis siekiama apsaugoti žiniasklaidos subjektus nuo politinių partijų kontrolės. Su žiniasklaidos politiniu nepriklausomumu susijęs Žiniasklaidos pliuralizmo observatorijos 2021 m. ataskaitos rodiklis rodo nedidelę riziką. Politinė reklama neleidžiama nei per televizijos transliacijas, nei per radiją, nei į transliavimą panašiose elektroninėse žiniasklaidos priemonėse, išskyrus trumpą laikotarpį prieš rinkimus, kuris griežtai reguliuojamas dėl eterio laiko paskirstymo politinėms partijoms. Kalbant apie žiniasklaidos turinį, kuriam šios į transliavimą panašioms elektroninėms žiniasklaidos priemonėms skirtos taisyklės netaikomos, persvarstytoje Valstybinėje žiniasklaidos sutartyje išplėstos su internetine politine reklama susijusios skaidrumo taisyklės – dabar pagal jas tokią reklamą reikalaujama tinkamai paženklinti.

Žiniasklaidos organizacijos naudojosi su COVID-19 susijusiomis paramos schemomis. Žiniasklaidos pliuralizmas Vokietijoje apskritai išlieka didelis. Vis dėlto suinteresuotieji subjektai atkreipia dėmesį į didėjančius ekonominius daugelio regioninių ir vietos spaudos priemonių sunkumus, dėl kurių kyla pavojus nuomonių įvairovei regioniniu lygmeniu. Žiniasklaidos subjektai galėjo prašyti paramos pagal bendrąsias Vokietijos Vyriausybės pagalbos programas, kuriomis siekta mažinti ekonominį COVID-19 pandemijos poveikį įmonėms ir savarankiškai dirbantiems asmenims. Be to, tikslinė paramos programa buvo skirta radijo transliavimo sektoriui. Nors viešosiomis paramos schemomis pavyko sumažinti COVID-19 pandemijos poveikį, Žiniasklaidos pliuralizmo observatorijos ataskaitoje atkreipiamas dėmesys į susirūpinimą dėl ilgalaikio sektoriaus tvarumo, nors žiniasklaidos subjektams pamažu ir pavyksta gauti daugiau pajamų iš skaitmeninių pasiūlymų.

Vokietijos teisės aktais toliau užtikrinamas geras žiniasklaidos nuosavybės skaidrumas. Tai susiję su nuostatomis, kuriomis reikalaujama, kad komerciniai transliuotojai pateiktų informaciją apie nuosavybę ir planus, kurie turi įtakos akcininkų struktūrai. Be to, internetinės žiniasklaidos subjektai turi atskleisti informaciją apie nuosavybę savo svetainėse pateikiamame teisiniame pranešime (Impressum). Spaudai taikomos su teisiniu pranešimu susijusios skaidrumo pareigos nustatytos atitinkamuose federacinių žemių spaudos įstatymuose. Federacinių žemių žiniasklaidos institucijų valdoma Koncentracijos žiniasklaidos srityje komisija (KEK) stebi koncentraciją privačiųjų transliuotojų sektoriuje ir tvarko viešą duomenų bazę, kurioje saugoma žiniasklaidos nuosavybės informacija, susijusi su televizijos, radijo, spaudos ir internetine žiniasklaida. Žiniasklaidos pliuralizmo observatorijos 2021 m. ataskaitoje nurodyta nedidelė rizika žiniasklaidos nuosavybės skaidrumui ir vidutinė rizika, susijusi su naujienų žiniasklaidos koncentracija. Žiniasklaidos koncentracija reguliuojama Valstybine žiniasklaidos sutartimi; šios koncentracijos reguliavimo priežiūrą vykdo Koncentracijos žiniasklaidos srityje komisija.

COVID-19 pandemija turėjo įtakos kovai su korupcija Vokietijoje. Pasireiškė konkrečiai su pandemija susijusi korupcijos rizika. Finansinės žvalgybos skyrius dėl Vyriausybės teikiamų COVID-19 paramos priemonių gavo daugiau pranešimų, taip pat apie korupciją, bet daugiausia apie sukčiavimą . Be to, dėl įtarimų, kad Vyriausybės vardu derantis dėl medicininių kaukių pirkimo tarpininkavę Parlamento nariai gavo dėkingumo mokestį, kilo viešosios diskusijos ir pradėti korupcijos tyrimai. Kad užkirstų kelią korupcijai, taip pat per COVID-19 pandemiją ir po jos, Vyriausybė, siekdama paremti viešųjų pirkimų procesus 2021 m., pradės naudotis elektroniniu konkursų registru . Kai šis registras pradės veikti, jame bus saugoma ir žymima perkančiosioms organizacijoms svarbi informacija, kuria remdamosi jos galės neleisti dalyvauti viešuosiuose pirkimuose atitinkamiems subjektams, įskaitant informaciją apie galutinius nuosprendžius, baudžiamuosius įsakymus ir sankcijas už korupciją, kyšininkavimą, pinigų plovimą, mokesčių slėpimą ir kitus sunkius nusikaltimus.

Vokietija griežtina Parlamento nariams ir savo finansų priežiūros įstaigos nariams taikomas taisykles dėl galimų interesų konfliktų. Siekiant apriboti antraeilę Federalinio Parlamento narių veiklą, 2020 m. gruodžio mėn. jam buvo pateikti Federalinio Parlamento narių įstatymo pakeitimai . Šie pakeitimai buvo priimti 2021 m. birželio mėn. Reforma apima draudimą Parlamento nariams užsiimti atlyginama lobistine veikla kaip papildomu darbu ir skaityti atlyginamas su jų darbu Parlamente susijusias paskaitas. Antraeilę veiklą, už kurią mokama daugiau kaip 1 000 EUR per mėnesį arba 3 000 EUR per metus, būtų privaloma nurodyti viešai. Pakeitimai neapimtų reikalavimo nurodyti, kiek laiko faktiškai praleista dirbant papildomą darbą. Pagal 2021 m. liepos 1 d. įsigaliojusį Finansų rinkos vientisumo didinimo įstatymą Federalinės finansinių paslaugų priežiūros institucijos darbuotojams taip pat draudžiama privačiai prekiauti finansinėmis priemonėmis .

2021 m. kovo mėn. priimtas naujas federalinis įstatymas, kuriuo įsteigiamas interesų atstovams skirtas lobistų registras, pradėsiantis veikti 2022 m. sausio 1 d. Šiuo teisės aktu siekiama didinti federalinio sprendimų priėmimo proceso skaidrumą. Jame nustatytos taisyklės dėl lobistinės veiklos Vokietijos Federalinio Parlamento, Vyriausybės ir ministerijų atžvilgiu. Suinteresuotieji subjektai palankiai vertina numatytą plačią su asmenimis susijusią taikymo sritį, į kurią taip pat patenka advokatai ir konsultavimo įmonių, vykdančių lobistinę veiklą savo klientų vardu, klientai . Vis dėlto tokiems subjektams kaip profesinės sąjungos, darbdavių asociacijos, bažnyčios ir religinės bendruomenės, kurie yra svarbiausi lobistine veikla Vokietijoje užsiimantys subjektai, privalomo registravimosi reikalavimas netaikomas. Finansinės informacijos apie sumas, kurios buvo investuotos į lobistinę veiklą, pateikimas taip pat išlieka savanoriškas. Be to, registravimo reikalavimas taikomas tik susitikimams su aukšto lygio valdžios pareigūnais. Techninis ministerijų lygmuo, kuriuo paprastai vykdoma daugiausia lobistinės veiklos, neįtrauktas, todėl šie susitikimai registruojami nebus. Už pažeidimus gali būti taikomos iki 50 000 EUR baudos. Elektroninis lobistų registras pradės veikti 2022 m. sausio 1 d.; jį administruos Parlamentas (Bundestagas). Poveikio teisės aktams įtraukimas į šį registrą, kad būtų galima stebėti ir atsekti visus interesų atstovus, siekiančius padaryti poveikį konkretiems teisės aktams ir prie jų prisidėti, politinės daugumos pritarimo per diskusijas dėl lobistų registro federaliniu lygmeniu nesulaukė. Kovos su korupcija valstybių grupė (GRECO) taip pat rekomendavo padidinti išorės poveikio pasiūlymams dėl teisės aktų skaidrumą. Susirūpinimą tebekelia nuoseklus Vokietijos „sukamųjų durų“ reiškinį reglamentuojančių taisyklių taikymas, įskaitant skirtingus veiklos pertraukos laikotarpius ir didelę vadovų laisvę priimant sprendimus dėl būsimo valstybės sekretorių ir generalinių direktorių įdarbinimo.

Korupcijos atvejų, apie kuriuos pranešta, skaičius padidėjo, bet bendroji finansinė korupcijos žala visuomenei mažėja. Informacija apie Vokietijos policijos pastangas pažaboti korupciją, kuri yra kriminalizuota plačiu mastu, skelbiama viešai. Naujausioje oficialioje federalinės policijos ataskaitoje dėl korupcijos nurodyta, kad 2019 m. policija užregistravo 5 428 korupcijos atvejus . Šis skaičius, palyginti su 2018 m., labai padidėjo (42,7 proc.). Ataskaitoje taip pat nurodyta, kad šiek tiek (3,3 proc.) padidėjo įtariamųjų skaičius. 67 proc. kyšį paėmusių asmenų buvo valstybės pareigūnai. Didžiausias poveikis juntamas viešųjų pirkimų sektoriuje. Įprastinių kyšių grynaisiais mažėja, todėl finansinė korupcijos žala 2019 m. labai sumažėjo (61,2 proc.) ir sudarė 47 mln. EUR. Vietoj jų vis dažniau pasitaiko kitokio nepiniginio kyšininkavimo ir galimo nederamo poveikio, įskaitant pirmiausia aprūpinimą nemokamais bilietais į renginius, į kuriuos visuomenė šiaip negalėtų patekti, ir privačias vakarienes, per kurias verslo atstovai susitinka su politikais. Parlamentiniai tyrimo komitetai reguliariai reikalauja surengti ir rengia komitetų posėdžius, kad galėtų aptarti aukšto lygmens korupcijos atvejus, susijusius su Vyriausybės arba federalinių ministerijų nariais. Kyla susirūpinimas dėl gebėjimo nustatyti ir tirti su finansinėmis nusikalstamomis veikomis susijusius įtarimus dėl korupcijos . Siekdamas atsižvelgti į šį susirūpinimą, Vokietijos finansinės žvalgybos skyrius pranešė per artimiausius trejus metus padidinsiantis savo pajėgumus iki 800 darbuotojų ir pradėsiantis taikyti specialią rizikos sritims nustatyti skirtą programinę įrangą . Kyšininkavimo užsienyje atvejais Vokietija atsakomybėn patraukia vis dar labai mažai įmonių, nors užsienyje kyšininkaujančių asmenų nustatymo, baudžiamojo persekiojimo ir sankcionavimo srityje pirmauja .

IV.Kiti instituciniai klausimai, susiję su stabdžių ir atsvarų sistema

Vokietija yra federacinė demokratinė respublika, kurioje valdžią dalijasi federalinė ir šešiolikos federacinių žemių vyriausybės. Valdžių padalijimas įtvirtintas Pagrindiniame įstatyme ir federacinių žemių konstitucijose. Federaliniu lygmeniu federalinius teisėkūros įgaliojimus turi Federalinis Parlamentas (Bundestagas) ir federacinėms žemėms atstovaujanti institucija (Bundesratas). Pasiūlymus dėl teisės aktų gali teikti Vyriausybė, Bundesratas arba Bundestago nariai. Užtikrinti pagrindines teises padeda Vokietijos žmogaus teisių institutas ir Federalinė kovos su diskriminacija agentūra.

Reiškiamas susirūpinimas dėl teisėkūros proceso skaidrumo ir trumpesnių konsultavimosi laikotarpių tendencijos. Paprastai veikia patikima konsultavimosi su suinteresuotaisiais subjektais per teisėkūros procesą sistema. 2020 m. rugsėjo mėn. Federalinė Vyriausybė taip pat sukūrė platformą, į kurią sujungtos įvairių ministerijų svetainės ir kurioje teikiama informacija apie (ankstyvo) suinteresuotųjų subjektų įsitraukimo galimybes. Vis dėlto 2020 m. lapkričio mėn. Federacinių žemių teisingumo ministrų konferencijos nuomonėje pabrėžta, kad konsultacijoms su federacinėmis žemėmis dėl teisės aktų projektų reikia skirti pakankamai laiko, ir pareikalauta, kad Bundestagas nepagrįstai nedelsdamas atsižvelgtų į Bundesrato teikiamus pasiūlymus dėl teisės aktų. Be to, suinteresuotieji subjektai išreiškė susirūpinimą dėl reguliariai pasitaikančių sutrumpintų plataus masto sudėtingiems pasiūlymams nagrinėti skirtų konsultavimosi laikotarpių ir apskritai dėl informacijos, turinčios įtakos teisėkūros procesui prieš oficialią konsultavimosi procedūrą, skaidrumo stokos. 2020 m. gruodžio mėn. GRECO taip pat rekomendavo nurodyti ir atskleisti iki oficialiai prasidedant konsultacijoms gautą esminę išorės informaciją, susijusią su pasiūlymais dėl teisės aktų. Nors sutrumpintų konsultavimosi terminų būta ir dėl COVID-19 pandemijos, suinteresuotųjų subjektų nuomone, ši tendencija yra platesnio masto.

Kelis kartus iš dalies keista su COVID-19 pandemija susijusių priemonių priėmimo sistema ir atlikta išsami šių priemonių teisminė peržiūra. Su pandemija susijusių priemonių imamasi remiantis Apsaugos nuo infekcijų įstatymu (Infektionsschutzgesetz, IfSG); pagal jį federacinių žemių vyriausybėms (jos yra kompetentingos priimti priemones pagal IfSG) suteikiami įgaliojimai nustatyti apribojimus potvarkiais. Atsižvelgiant į COVID-19 pandemiją, 2020 m. kovo mėn. taip pat buvo išplėsti Federalinės Vyriausybės įgaliojimai imtis priemonių pagal Apsaugos nuo infekcijų įstatymą. Dauguma iš šių įgaliojimų galima naudotis tik tol, kol Bundestagas yra paskelbęs epideminę padėtį; šią padėtį jis gali bet kada atšaukti ir ji turi būti patvirtinama kas tris mėnesius. Po diskusijų dėl nepakankamo Federalinio Parlamento vaidmens, 2020 m. lapkričio mėn., siekiant padidinti parlamentinę kontrolę, buvo priimti pakeitimai, kuriais pirmiausia nustatytas standartinis anksčiau įstatyme nenurodytų priemonių, kurių galima imtis potvarkiu, sąrašas. Kitais 2021 m. balandžio mėn. priimtais pakeitimais nustatytas vadinamasis avarinis stabdys, pagal kurį numatyta federaliniu įstatymu automatiškai nustatyti tam tikras ribojamąsias priemones, jei tris dienas iš eilės kuriame nors mieste arba apskrityje viršijama konkreti COVID-19 atvejų skaičiaus riba. Šiuo atžvilgiu kilo didelės diskusijos dėl šių nuostatų atitikties konstitucijai ir proporcingumo. Siekdamas prisitaikyti prie pandemijos sąlygų, Federalinis Parlamentas pakeitė savo darbo tvarkos taisykles, kad komitetuose būtų galima balsuoti elektroniniu būdu, ir sumažino balsavimui per plenarinius posėdžius reikalingą kvorumą. Priemonėms, kurių imtasi dėl pandemijos, taikyta išsami teisminė peržiūra. Ją daugiausia vykdė federacinių žemių aukštesnieji administraciniai teismai. Iki 2020 m. pabaigos buvo užregistruota daugiau kaip 6 000 bylų. Kol kas daugelis iš šių bylų nagrinėtos skubos tvarka ir pagrindinis sprendimas jose dar nepriimtas. Kovo mėn. duomenimis, Konstitucinis Teismas buvo gavęs 321 su COVID-19 priemonėmis susijusį konstitucinį skundą ir buvo išnagrinėjęs 273 iš jų.

Komisija yra pradėjusi pažeidimo tyrimo procedūrą prieš Vokietiją dėl pagrindinių ES teisės principų pažeidimo, susijusio su 2020 m. gegužės 5 d. Federalinio Konstitucinio Teismo sprendimu. 2021 m. birželio 9 d. Komisija nusprendė išsiųsti Vokietijai oficialų pranešimą dėl Sąjungos teisės autonomijos, viršenybes, efektyvumo ir vienodo taikymo principų, taip pat dėl Europos Sąjungos Teisingumo Teismo jurisdikcijos pagal SESV 267 straipsnį pažeidimo . 2020 m. gegužės 5 d. sprendimu Federalinis Konstitucinis Teismas panaikino Europos Sąjungos Teisingumo Teismo sprendimo teisinę galią Vokietijoje . 2021 m. balandžio 29 d. Federalinio Konstitucinio Teismo nutartis, kuria prašymas užtikrinti sprendimo vykdymą pripažintas nepriimtinu , nepakeičia Federalinio Konstitucinio Teismo sprendimu sukurtos teisinės padėties, ypač kalbant apie ES teisės viršenybės principą.

Dar neužimta Federalinės kovos su diskriminacija agentūros direktoriaus pareigybė. Pagal Vokietijos teisę Federalinės kovos su diskriminacija agentūros direktorių Šeimos reikalų, senjorų, moterų ir jaunimo ministerijos siūlymu skiria Federalinė Vyriausybė; šis direktorius savo funkcijas vykdo nepriklausomai. Nuo 2018 m. balandžio mėn. šios funkcijos vykdytos laikinai, nes naujo direktoriaus atrankos procedūros rezultatas buvo anuliuotas teisme dėl atitikties konstituciniam nuopelnų principui stokos. Atsakingos ministerijos duomenimis, buvo priimti keli skirtingi teismų sprendimai dėl atrankos procedūros, todėl atsirado netikrumas dėl atrankos kriterijų.

Netikrumas dėl atleisto nuo mokesčių subjekto statuso suteikimo pilietinės visuomenės organizacijoms vis dar kelia sunkumų, nors sistema šiek tiek pagerėjo. Apskritai pilietinės visuomenės erdvė tebelaikoma atvira ir toliau veikia patikima pilietinės visuomenės sistema. 2020 m. reformuojant Mokesčių kodeksą, į veiklą, kurią vykdančioms visuomenės labui veikiančioms ne pelno organizacijoms suteikiamas atleisto nuo mokesčių subjekto statusas, įtraukta daugiau pilietinės visuomenės dalyvių kategorijų. Vis dėlto ši reforma nesumažino netikrumo, kuris atsirado dėl 2019 m. Federalinio finansinių bylų teismo sprendimo ir kuris buvo dar kartą patvirtintas 2020 m. gruodžio mėn. sprendimu dėl atleisto nuo mokesčių subjekto statuso taikymo srities. Remiantis teismų praktika, pilietinės visuomenės organizacijos apskritai negali veikti politiniais klausimais – tai joms leidžiama tik jei tikrai būtina vykdant Mokesčių kodekse nustatytą veiklą. Nors jos gali teikti informaciją visuomenei neutraliai, aiškinant šias sąlygas praktiškai, pilietinės visuomenės organizacijos, ypač veikiančios žmogaus teisių ir demokratijos skatinimo srityje, patiria didelį netikrumą. Suinteresuotieji subjektai nurodo, kad, besibaimindamos prarasti atleisto nuo mokesčių subjekto statusą, pilietinės organizacijos gali nebepasisakyti galimai opiais klausimais, ir praneša, kad grasinimas imtis su atleisto nuo mokesčių subjekto statusu susijusių teisinių veiksmų taip pat gali būti politinė taktika. Be to, naujai įsteigtas 2020 m. liepos mėn. pradėjęs veikti kelių federalinių ministerijų bendra iniciatyva grindžiamas Vokietijos federalinis pilietinio dalyvavimo ir savanorystės fondas parengė paramos programą, pagal kurią pilietinės visuomenės organizacijoms padedama kovoti su COVID-19 pandemijos padariniais ir kuriai 2020 m. buvo skirtas 20 mln. EUR biudžetas.

I priedas. Abėcėlinis šaltinių sąrašas*

*Atsakymų, gautų per konsultacijas dėl 2021 m. teisinės valstybės principo taikymo ataskaitos, sąrašas pateikiamas https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation .

Badeno-Viurtembergo policijos spaudos kodeksas (Vidaus reikalų, skaitmeninės pertvarkos ir savivaldybių ministerija (2021), Visoje žemėje taikomi santykių su žiniasklaida standartai, https://im.baden-wuerttemberg.de/de/service/presse-und-oeffentlichkeitsarbeit/pressemitteilung/pid/landesweite-standards-fuer-die-pressearbeit/ .

Beteiligung auf Bundesebene, https://www.bundesregierung.de/breg-de/service/gesetzgebungsverfahren-beteiligung .

Bundeskriminalamt (2020), Bundeslagebild Korruption 2019, https://www.bka.de/SharedDocs/Downloads/DE/Publikationen/JahresberichteUndLagebilder/Korruption/korruptionBundeslagebild2019.html;jsessionid=BB07C9D8DF5A361AB3C08080C0AC57C7.live0612?nn=28078 .

Centre for Media Pluralism and Media Freedom (2021), Media Pluralism Monitor 2021.

CIVICUS, Monitor tracking civic space – Germany, https://monitor.civicus.org/country/germany/ .

Consultative Council of European Judges (2016), Opinion N°19 - The role of court presidents.

Council of Europe, Platform to promote the protection of journalism and safety of journalists – Germany, https://www.coe.int/en/web/media-freedom/germany .

Council of Europe: Committee of Ministers (2000), Recommendation Rec(2000)19 of the Committee of Ministers on the role of public prosecution in the criminal justice system.

Deutsche Richterzeitung (2020), Koronavirusas skatina skaitmeninę pertvarką (Corona führt zu Digtialisierungsschub).

Deutsche Richterzeitung (2020), Per koronaviruso krizę – tūkstančiai bylų (Corona-Krise sorgt für tausende Verfahren).

Deutsche Richterzeitung (2021), Vidutiniai tarpiniai pakto rezultatai (Pakt mit durchwachsener Zwischenbilanz).